The Times tippubblika ritratt taċ-ċelebrazzjonijiet karattertizzati mil-loghob tan-nar f’Sydney, l-Awstralja.  Fil-faċċata ta’ quddiem, il-ġurnal jintroduċina ma’ żewġ stejjer: Naqraw li l-passiġġieri fuq it-titjiriet kollha tal-Air Malta mil-lum se jirċievu servizz limitat mill-membri tal-ekwipaġġ bi protesta għad-deċiżjoni tal-linja tal-ajru li tbiddel il-format tal-ikel anke għall-membri tal-ekwipaġġ.  Il-Union tal-Cabin Crew għamlet avviż formali ta’ azzjoni industrijali u ħarġet direttiva għall-membri tagħha waqt li akkużat lill-AirMalta bi ksur tal-ftehim kollettiv. Il-membri tal-ekweipaġġ se jservu lill-passiġġieri fi grad economy b’baguette u ilma iżda mhux se jbiegħu ikel u xorb ieħor.  Il-President tal-Union tal-Cabin Crew kien kwotat jgħid li dan hu biss l-ewwel pass, bil-union preparata tieħu aktar passi billi l-ftehim kollettiv jistipula li l-membri tal-ekwipaġġ għandhom jiġu provduti b’ikliet adattati. Fi storja oħra f’The Times naqraw li kumpanija tal-kiri tal-karozzi qed timponi ħlas addizzjonali ta’ disa’ Ewro kuljum għal min jikri karozza li biha jitla’ Għawdex. The Malta Independent tiddedika nofs il-faċċata għal ritratt tal-logħob tan-nar li hu sinonimu maċ-ċelebrazzjonijiet tal-bidu ta’ sena ġdida, din id-darba f’Tokyo.  Fi storja oħra naqraw kif sid ta’ klabb tal-irġiel f’Paceville appella lill-gvern biex joħloq regolamenti għall-i strip clubs .  Qal li dawn jgħinu għax fil-mument ħadd ma jaf eżatt x’inhu permess u x’mhuwiex. In-Nazzjon tikkwota lill-Kap tal-Oppopżizzjoni u tal-Partit Nazzjonalista, Simon Busuttil, jgħid li l-għan tal-Oppożizzjoni hu li tibqa’ attiva u effettiva.  Dr Busuttil kien qed jitkellem meta l-bieraħ wara nofsinhar wassal l-awguri tal-bidu tas-sena l-ġdida lill-President ta’ Malta Marie-Lousie Coleiro Preca. Dr Busuttil qal li jinsab kburi li l-oppożizzjoni vvutat favur il-ħatra tal-President Coleiro Preca anke jekk hi kienet ġejja mill-kamp politiku oppost. Il-ġurnal jirrapporta wkoll li fil-belt Indoneżjana ta’ Surabaya bdew jaslu l-ewwel katavri tal-vittmi tat-traġedja tal-Air Asia.  Intqal li xi qraba ntalbu jippreżentaw kampjuni tad-DNA biex ikunu identifikati l-vittmi. L-Orizzont tagħtina ritratt mill-kundizzjonijiet tat-temp il-bieraħ u tgħidilna li l-għajta kienet “nieżla l-borra” imma fil-fatt kienet “soft hail”.  L-Orizzont tirrapporta l-messaġġ għall-bidu tas-sena l-ġdida mill-President tal-General Workers Union, Victor Carachi, li qal li hu ta’ sodisfazzjon għall-General Workers Union li l-ekonomija tal-pajjiż qabdet ritmu u sejra tajjeb ħafna.  Qal li l-pajjiż mhux biss għandu tkabbir ekonomiku u Prodott Gross Domestiku fost l-aqwa fl-ewropa imma anke l-qgħad niżel ħafna. Rapport ieħor f’dan il-ġurnal jitratta l-istorja ta’ tewmin li ltaqgħu biss wara 78 sena.  Waħda mit-tewmin għexet Malta u mietet ftit xhur wara l-laqgħa ma’ oħtha. Bħal-lum ukoll tkun ippubblikata l- Malta Business Weekly .  Tirrapporta li Malta għalqet is-sena 2014 bis-sitt l-ogħla prezz tad-diesel u t-tminn l-ogħla prezz ta’ petrol fl-Ewropa.  Fi storja oħra naqraw li Għawdex hu l-aktar destinazzjoni mfittxija għal btala fuq google fl-Italja.